Israel bekrefter soldat-navn
IDF, Israel Defence Forces, skriver ved 13-tiden tirsdag følgende på sin Twitter-profil: The seventh soldier is Sgt. Oron Shaul, 21, from Poria. We are still working to identify his body. - IDF (@IDFSpokesperson)22.07.14, 01:01 Navnet på soldaten stemmer overens med navnet på soldaten Hamas søndag kveld hevdet å ha tatt til fange, til tross for ulik skrivemåte, melder flere medier. Søndag kveld gikk Hamas ut og hevdet at de hadde tatt en israelsk soldat til fange, noe som ble feiret som en seier av palestinere. Det ble ikke vist frem bilder av soldaten, men navnet og soldatnummeret hans ble lest opp i en video. - Den israelske soldaten Shaul Aaron er i hendene til Qassam-brigaden, sa talsmann Abu Ubaida i en video publisert av Hamas' militære ifølge AFP. Dette ble avvist som løgn av israelske myndigheter mandag. Tidligere tirsdag bekreftet Israel at en av deres soldater er savnet og antatt drept. - Det er mye som tyder på at det er samme person. Det kan være de militante palestinerne ikke har tolket den hebraiske skrivemåten helt riktig og derfor uttalt navnet litt feil innledningsvis, sier forsker Cato Hemmingby ved Politihøgskolen, som selv har mastergrad i hebraisk. Han sier at ID kortet Hamas har vist frem, tyder på at de har soldaten i sin varetekt, men at vedkommende sannsynligvis er død. - Hvis han er i live, er han i så fall sannsyneligvis skadet, siden resten av mannskapet på det pansrede kjøretøyet ble drept, påpeker forskeren. - Kan det være grunnen til at de ikke har vist ham frem? - Ja. Dersom han er død, er det nok et større poeng for Hamas å ikke avsløre om han er i live eller ikke. Hvis de hadde bekreftet at han var død, ville de redusert verdien av gevinsten de sitter på, sier Hemmingby. - Hva vil Israel foreta seg? - Jeg tror det er vanskelig for dem å gjøre noe konkret i forhold til søk etter ham i det kampbildet som er på Gaza nå. Hamas vil skjule vedkommende godt og lengre inn i området enn det israelerne er. Da er det vanskelig for Israel å gjøre noe som helst og de må bare følge med hva Hamas foretar seg. Israelerne har spesialstyrker de kunne brukt under andre omstendigheter, men det betinger etterretning. Jeg tror det er vanskelig både å få lokalisert han og rom til å gjøre noe med det nå. Hvis Israel mener å ha gode holdepunkter for at han er død, vil de nok heller ikke prioritere saken like høyt nå, sier Hemmingby.
Navnet på den savnede soldaten stemmer overens med navnet på soldaten Hamas hevdet å ha tatt til fange.